Når der i den nye trafikaftale er blevet afsat 700 millioner kroner til at udvide Rute 26 og lave et nyt kryds ved Rute 11 og 26 ved Thisted, er det et udtryk for, at Thy og Mors er sat på landkortet. Det siger erhvervsminister Simon Kollerup (S) til TV MIDTVEST. Han glæder sig over de mange millioner til ny asfalt, som han forventer får afgørende betydning for det lokale erhvervsliv. - Endelig, endelig, endelig er det her lykkes. Det kommer til at betyde, at vores virksomheder bliver mere konkurrencedygtige. Det bliver lettere at fastholde og skabe arbejdspladser i området, og det er jeg rigtig glad for - både som erhvervsminister og lokalmand. - Det her er en sag, jeg har arbejdet med i det årti, hvor jeg har været politisk aktiv for Thy og Mors. Så det er en stor dag og en stor politisk sejr for mig, siger Simon Kollerup. - Fra og med i dag er den gamle vittighed gjort til skamme Med den nye aftale håber erhvervsministeren også på, at der er givet svar på tiltale til en gammel joke om infrastrukturen i området. - Fra og med i dag er den gamle vittighed om, at Mors og Thy kun plejer at få ny maling til Vilsundbroen ud af nye trafikaftaler gjort til skamme, lyder det fra Simon Kollerup. Vejprojektet i Thy og Mors forventes at blive sat i gang i 2023.

Referat:
Der er sat 700 millioner kroner af til at forbedre vejnettet i Mors og Thy, og det får erhvervsministeren til at juble.